## Rješenje kojim Investicijskom društvu Erste Vrijednosni papiri d.o.o. sa sjedištem u Zagrebu, prestaje važiti odobrenje za rad u odnosu na investicijsku uslugu

### NN 18/2011 (9.2.2011.), Rješenje kojim Investicijskom društvu Erste Vrijednosni papiri d.o.o. sa sjedištem u Zagrebu, prestaje važiti odobrenje za rad u odnosu na investicijsku uslugu

HRVATSKA AGENCIJA ZA NADZOR FINANCIJSKIH USLUGA

346

Na temelju odredbi članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« broj 140/05) i članka 19. stavak 1. točka 3. Zakona o tržištu kapitala (»Narodne novine« broj 88/08, 146/08, 74/09), Uprava Hrvatske agencije za nadzor financijskih usluga, povodom zahtjeva investicijskog društva Erste Vrijednosni papiri d.o.o. sa sjedištem u Zagrebu, Ivana Lučića 2a, u predmetu prestanka važenja odobrenja za rad, na sjednici održanoj 3. veljače 2011. godine donijela je

RJEŠENJE

1. Investicijskom društvu Erste Vrijednosni papiri d.o.o. sa sjedištem u Zagrebu, Ivana Lučića 2a, s danom dostave ovog Rješenja, prestaje važiti odobrenje za rad u odnosu na investicijsku uslugu iz članka 5. stavak 1. točka 4. Zakona o tržištu kapitala

– upravljanje portfeljem.

2. Podaci iz točke 1. ovog Rješenja upisuju se u Registar društava ovlaštenih pružati investicijske usluge i obavljati investicijske aktivnosti, koji vodi Hrvatska agencija za nadzor financijskih usluga, pod rednim brojem 27.

3. Nalaže se investicijskom društvu iz točke 1. ovog Rješenja, da u roku od 30 dana od dana primitka ovoga rješenja, nadležnom trgovačkom sudu, podnese zahtjev za upis brisanja podataka upisanih u sudskom registru, u skladu s točkom 1. ovog Rješenja.

4. Ovo rješenje objavit će se u »Narodnim novinama«.

Obrazloženje

Rješenjem Hrvatske agencije za nadzor financijskih usluga, u predmetu klasa: UP/I-451-04/09-02/32, od 18. veljače 2010. godine, investicijskom društvu Erste Vrijednosni papiri d.o.o. sa sjedištem u Zagrebu, Ivana Lučića 2a, (dalje u tekstu: Društvo), na neodređeno vrijeme je izdano odobrenje za rad za pružanje investicijskih usluga i obavljanje investicijskih aktivnosti i s njima povezanih pomoćnih usluga iz članka 5. stavak 1. točke 1. – 5. i stavak 2. točke 3. – 5. Zakona o tržištu kapitala (»Narodne novine« broj 88/08, 146/08 i 74/09; dalje u tekstu: ZTK).

Dana 19. siječnja 2011. godine, Društvo je podnijelo Hrvatskoj agenciji za nadzor financijskih usluga (dalje: Agencija), zahtjev za prestanak važenja odobrenja za rad za obavljanje investicijske usluge upravljanja portfeljem iz članka 5. stavak 1. točke 4. ZTK, a dana 27. siječnja 2011. godine dopunu predmetnog zahtjeva i dokumentaciju u privitku.

Iz predmetnog zahtjeva proizlazi da Društvo više neće pružati investicijsku uslugu upravljanja portfeljem.

U provedenom postupku postupajući po predmetnom zahtjevu Društva, utvrđeno je da su klijenti Društva raskinuli ugovore o vođenju portfelja financijskih instrumenata, radi sklapanja novih ugovora o vođenju portfelja s društvom za upravljanje investicijskim fondovima Erste invest d.o.o. a imovina klijenata s kojom je Društvo upravljalo, prebačena je na račun portfelja u Središnjem klirinškom depozitarnom društvu d.d. Zagreb, Heinzelova 62a, kojim upravlja društvo za upravljanje investicijskim fondovima Erste-invest d.o.o., Zagreb.

Nadalje je u postupku utvrđeno da je Društvo kao član sudionik, zatvorilo račun vrijednosnih papira – račun portfelja u Središnjem klirinškom depozitarnom društvu d.d. Zagreb, Heinzelova 62a.

Odredbom članka 19. stavak 1. točka 3. ZTK-a, propisano je da odobrenje za rad prestaje važiti na vlastiti zahtjev investicijskog društva, danom dostave rješenja.

Slijedom svega izloženog, Agencija je na temelju odredbe članka 19. stavka 1. točka 3. ZTK-a, odlučila kao u točki 1. izreke ovog Rješenja.

Sukladno odredbi članka 10. stavak 3. ZTK-a, Agencija vodi Registar društava ovlaštenih pružati investicijske usluge i obavljati investicijske aktivnosti, slijedom čega je odlučeno kao u točki 2. izreke ovog Rješenja.

Odredbom članka 11. stavak 1. ZTK, propisano je da investicijsko društvo može pružati investicijske usluge i obavljati investicijske aktivnosti te pružati s njima povezane pomoćne usluge iz članka 5. stavka 1. i 2. ovog Zakona, za koje je dobilo odobrenje Agencije i upisalo ih kao djelatnost u sudski registar.

Slijedom navedenog, u slučaju prestanka odobrenja obavljanja investicijskih usluga i aktivnosti i s njima povezanih pomoćnih usluga, na temelju Rješenja Agencije, investicijsko društvo ne može pružati iste usluge i aktivnosti i s njima povezane pomoćne usluge, te je dužno izvršiti upis brisanja istih u Sudski registar nadležnog Trgovačkog suda, pa je odlučeno kao u točki 3. izreke ovog Rješenja.

U skladu s odredbama članka 8. stavak 3. Zakona o Hrvatskoj agenciji za nadzor financijskih usluga, ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/11-02/02

Urbroj: 326-111-11-4

Zagreb, 3. veljače 2011.

Član Uprave
Ivo Šulenta, v. r.

Rješenje, NN 18/2011-346